**Înstrăinare**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dunia Pălăngeanu

Înstrăinare

În curând

voi alerga după primăvară

cu soarele rotit prin zăvoi

şi dumicat în păsări şi flori

voi sorbi cu nesaţ

aroma brazdelor neliniştite

ca un bolnav avid de aer

mereu nesătul de albastrul

de zare şi dor.

În curând

fluturi suavi se vor ascunde

în vestmintele mele

pline de rouă şi stele

spăşite şi însingurate aripi

abia pipăind dimineaţa

şerpuitoare reptilă

zornăind din solzii

clipelor, orelor.

În curând

chemarea ta va răscoli malurile

sub care inima mea se va preschimba

în scoică.